CELEX: 32019D1086
Language: mt
Date: 2019-06-18 00:00:00
Title: Deċiżjoni tal-Kunsill (UE) 2019/1086 tat-18 ta' Ġunju 2019 dwar il-pożizzjoni li għandha tittieħed, f'isem l-Unjoni Ewropea, fil-Laqgħa Plenarja tal-Grupp ta' Stati kontra l-Korruzzjoni (GRECO) jew fil-Kumitat tal-Ministri tal-Kunsill tal-Ewropa fir-rigward tad-deċiżjoni li l-Unjoni tingħata l-istatus ta' osservatur fil-GRECO

26.6.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 171/115
               
            
         DEĊIŻJONI TAL-KUNSILL (UE) 2019/1086
         tat-18 ta' Ġunju 2019
         dwar il-pożizzjoni li għandha tittieħed, f'isem l-Unjoni Ewropea, fil-Laqgħa Plenarja tal-Grupp ta' Stati kontra l-Korruzzjoni (GRECO) jew fil-Kumitat tal-Ministri tal-Kunsill tal-Ewropa fir-rigward tad-deċiżjoni li l-Unjoni tingħata l-istatus ta' osservatur fil-GRECO
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 83, flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Ir-Riżoluzzjoni Statutorja tal-Kunsill tal-Ewropa Nru (93)28 dwar ftehimiet parzjali u estiżi tipprevedi l-possibbiltà li Stati mhux membri tal-Kunsill tal-Ewropa u organizzazzjonijiet internazzjonali jsiru osservaturi fi ftehimiet parzjali u estiżi bħal dak il-Ftehim li jistabbilixxi l-Grupp ta' Stati kontra l-Korruzzjoni (GRECO).
                  
               
                     (2)
                  
                  
                     Fis-6 ta' Ġunju 2019, il-Kunsill esprima appoġġ għall-istatus tal-Unjoni bħala osservatur fil-GRECO u stieden lill-Kummissjoni tippreżenta proposta dwar il-pożizzjoni li għandha tittieħed f'isem l-Unjoni fil-Kunsill tal-Ewropa.
                  
               
                     (3)
                  
                  
                     Fis-6 ta' Ġunju 2019, il-Kummissjoni ppreżentat talba lis-Segretarju Ġenerali tal-Kunsill tal-Ewropa għall-parteċipazzjoni tal-Unjoni fil-GRECO bħala osservatur.
                  
               
                     (4)
                  
                  
                     Il-kisba tal-istatus ta' osservatur għandha effetti legali limitati għas-segwenti: l-osservaturi għandhom id-dritt li jipparteċipaw fil-laqgħat tal-GRECO u li jkollhom aċċess għad-dokumenti kollha diskussi; l-osservaturi m'għandhomx id-dritt li jivvutaw, ma humiex soġġetti għal evalwazzjoni u ma jieħdux pożizzjonijiet formali fil-proċessi ta' evalwazzjoni u lanqas ma jipparteċipaw fil-missjonijiet ta' evalwazzjoni. Ma tintalab l-ebda kontribuzzjoni finanzjarja mill-osservaturi.
                  
               
                     (5)
                  
                  
                     Il-parteċipazzjoni tal-Unjoni fil-GRECO bħala osservatur ma tipprekludix il-parteċipazzjoni futura possibbli tagħha fil-GRECO bħala membru sħiħ.
                  
               
                     (6)
                  
                  
                     L-Istati Membri kollha tal-Unjoni huma membri tal-GRECO.
                  
               
                     (7)
                  
                  
                     Huwa mistenni li l-GRECO jintalab jiddeċiedi dwar l-istatus ta' osservatur tal-Unjoni fit-83 Laqgħa Plenarja tal-GRECO, li ser issir fi Strasburgu fis-17-21 ta' Ġunju 2019, jew fil-Laqgħa Plenarja tal-GRECO sussegwenti.
                  
               
                     (8)
                  
                  
                     Jekk dik id-deċiżjoni ma tiġix adottata fit-83 Laqgħa Plenarja tal-GRECO jew fil-Laqgħa Plenarja sussegwenti tagħha, huwa mistenni li l-kwistjoni titressaq quddiem il-Kumitat tal-Ministri tal-Kunsill tal-Ewropa u li l-Kumitat tal-Ministri jintalab jiddeċiedi dwar l-għoti tal-istatus ta' osservatur lill-Unjoni fil-GRECO.
                  
               
                     (9)
                  
                  
                     Huwa xieraq li tiġi stabbilita l-pożizzjoni li għandha tittieħed f'isem l-Unjoni fil-Laqgħa Plenarja tal-GRECO jew, skont il-każ, fil-Kumitat tal-Ministri tal-Kunsill tal-Ewropa fir-rigward tal-adozzjoni tad-deċiżjoni li l-Unjoni tingħata l-istatus ta' osservatur fil-GRECO.
                  
               
                     (10)
                  
                  
                     Din id-Deċiżjoni hija skont il-prinċipju ta' kooperazzjoni sinċiera.
                  
               
                     (11)
                  
                  
                     Din id-Deċiżjoni hija skont il-prinċipju tal-għoti tas-setgħat u ma taffettwax id-diviżjoni tal-kompetenzi bejn l-Unjoni u l-Istati Membri tagħha.
                  
               
                     (12)
                  
                  
                     F'konformità mal-Artikoli 1 u 2 tal-Protokoll Nru 21 dwar il-pożizzjoni tar-Renju Unit u tal-Irlanda rigward l-ispazju ta' libertà, sigurtà u ġustizzja, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta' dan il-Protokoll, dawn l-Istati Membri mhumiex qed jieħdu sehem fl-adozzjoni u l-applikazzjoni ta' din id-Deċiżjoni u mhumiex marbutin biha jew soġġetti għall-applikazzjoni tagħha.
                  
               
                     (13)
                  
                  
                     F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f'isem l-Unjoni fir-rigward tad-deċiżjoni li l-Unjoni tingħata l-istatus ta' osservatur fil-Grupp ta' Stati kontra l-Korruzzjoni (GRECO) għandha tkun din li ġejja:
            
                        (a)
                     
                     
                        l-Istati Membri tal-Unjoni għandhom jappoġġaw l-adozzjoni tad-deċiżjoni li l-Unjoni tingħata l-istatus ta' osservatur fil-GRECO fit-83 Laqgħa Plenarja tal-GRECO jew fil-Laqgħa Plenarja sussegwenti tiegħu.
                     
                  
                        (b)
                     
                     
                        jekk id-deċiżjoni li l-Unjoni tingħata l-istatus ta' osservatur fil-GRECO ma tiġix adottata fit-83 Laqgħa Plenarja tal-GRECO jew fil-Laqgħa Plenarja sussegwenti tiegħu, l-Istati Membri tal-Unjoni għandhom jappoġġaw li l-kwistjoni tiġi riferuta lill-Kumitat tal-Ministri tal-Kunsill tal-Ewropa u għandhom jappoġġaw l-adozzjoni minn dak il-Kumitat tad-deċiżjoni li l-Unjoni tingħata l-istatus ta' osservatur fil-GRECO.
                     
                  
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fil-Lussemburgu, it-18 ta' Ġunju 2019.
            
               
                  Għall-Kunsill
               
               
                  Il-President
               
               P. DAEA